钦定古今图书集成/明伦汇编/氏族典/第291卷 > 《唐氏世德堂记》明·何乔新
## 钦定古今图书集成/明伦汇编/氏族典/第291卷 > 《唐氏世德堂记》明·何乔新

广昌之金井里，有衣冠之族曰唐氏。其先本陶唐氏
之后，子孙散处江南，日益繁衍，以国为氏。至于彦恭，
盖数十世矣。自其祖父以来，率以谨厚称。务《诗》《书》而
尽其职分之所当然。尝新其所居之堂，朴素闿爽。乡
之士夫尚其德者，遂为扁之曰“世德。”彦恭仙游已远，
其子曰本源，克念先训，日之所为，夜之所思，惟在于
“树其德。”因命其子永求予言，以为之记。予因本其先世得姓之由。唐宋之世，史不绝书。当唐太宗时擅草
隶而图形凌烟者，则有苔公俭也；在元宗时号丹崖，
而以诗文称者，则有寿昌令节也。至宋曰介者为御
史，尝劾文彦博进身不以正，远谪英州，君子以直声
伟之。曰坰者知谏院，尝奏王安石专肆威福，坐贬潮
州，史臣以慷慨赞之。其后有讳庚者，号鲁国先生，仕
绍圣中提举，避宋末之乱，始迁于今之金井里也。迄
彦恭之高祖曰自德，不求闻达，尝出赀构邸舍数十
间，人之来宿者，不索其直，且供给饮食焉。有病者必
命医疗治之，既愈而后遣。其曾祖曰伯琦，少笃学，客
来访，与之讲说书史，商确古今，亹亹忘倦，其冲淡之
气可挹也。其祖曰淑安，材识通敏，襟度彝旷，修废桥
以利行旅，建义塾以淑乡闾。人有贷其租不能偿者，
辄焚其券不复索，有古君子之遗风。“予生也晚，淑安
以上，吾不及识”，汝楫以下则以世姻故识之。汝楫家
富而好施，屡以县大夫之劝，出谷五百馀石储于官，
以赈其乡里，施及邻邦，人皆德之。其后闽人作乱，左
右邻之居皆为烈焰所焚，而独唐氏之室众皆取梯
沃水力救之，独得无恙。既而本源修，德益振，恒推其
馀以周人之急，守其家法，惟恐不及，输其公赋。尝虑
后期，见乡里尊老则慰以耕凿之言，见子弟则导以
孝弟之训。每遇风清景和，则与一二知己“逍遥泉石
之间。或升高而遨，望烟云之聚散；或临水而咏，翫鱼
鸟之沉浮，无一毫忧患撄其心，人以世德称之，夫何
歉焉？”予因勉之曰：“子之先世，分茅土、树勋烈者数世
矣。吾姑以汝祖之言及乡人所闻之者诵之，以告当
世。其言曰：‘慎尔言，将有和之；慎尔行，将有随之’。故圣
人观出以知入，观往以知来。”夫度在身，稽在人。由是
度之于身，稽之于古先哲人之言，斯可以树德矣。昔
宋人有行仁义三世不懈者，其后楚攻宋，围其城。民
易子而食，析骸而炊，丁壮者皆乘城而战，死者大半，
而宋人祖父以有疾皆免。及围解而疾俱复。子勉之
哉！则宋人之报，亦在是矣。今子处于斯堂，美哉轮焉，
美哉奂焉。兄弟具来，以雅以南。和乐且耽。子之燕喜，
陈馈八簋，魦鲂鲿鲤，燕集于兹。勉树其德，其孰能比？
天之报善，又岂国氏之可伦哉！然则子孙之所以昌，
家产之所以隆，追踪唐、宋之休声，祗遹忠贞之伟烈，
有不难矣。《传》曰：“公侯子孙，必复其始。”盖吾乡之世族
最多，其如唐氏世德之泽者，乃千百之一、二耳。“是为
之记。”

《北齐书唐邕传》，齐朝因高祖作相，丞相府外兵曹、骑
兵曹分掌兵马。及天保受禅，诸司监咸归尚书，唯此
二曹不废令唐邕白建主治，谓之外兵省。其后邕建，
位望转隆，各为省主，令中书舍人分判二省事，故世
称“唐白云。